Mesajul directorului general al ANAR, ing. Sorin LUCACI,

cu prilejul Zilei Internaționale a Dunării, 29 iunie

Doamnelor și domnilor,

Dragi colegi,

Sărbătorim cu toții astăzi Ziua Internațională a Dunării, un eveniment încărcat de semnificații ce depășește cadrul formal- desemnarea unei zile pe care să o marcheze în același timp toate țările dunărene a fost un semnal pe cât de clar, pe atât de important că o cooperare funcțională și activă ne este nu doar recomandabilă, ci indispensabilă. „Să păstrăm Dunărea albastră!”, sloganul sub care marcăm această sărbătoare, grăiește de la sine!

Pentru cele 18 orașe românești pe care le străbate, Dunărea este o sursă directă și importantă de apă, hrană, hidroenergie, transport și habitat: Moldova Nouă, Orșova, Drobeta-Turnu Severin, Calafat, Corabia, Turnu Măgurele, Zimnicea, Giurgiu, Oltenița, Călărași, Fetești, Cernavodă, Hârșova, Brăila, Galați, Isaccea, Tulcea și Sulina. Întreaga țară capătă, însă, importanță strategică datorită bătrânului nostru fluviu și valoroaselor resurse ale acestuia.

Al doilea ca lungime după Volga în Europa şi al 29-lea din lume, fluviul Dunărea este singurul de pe continent care curge de la Vest la Est și joacă un rol determinant în transportul de mărfuri, aflându-se printre primele 10 coridoare de transport naval din lume. Este lesne de înțeles, iată, cât de importantă este legătura pe care ne-o asigură Dunărea cu restul Europei.

În plus, fluviul creează la vărsarea sa în Marea Neagră a doua cea mai mare zonă umedă și cea mai bine conservată din Europa: Delta Dunării. Mai puțin cunoscut, dar la fel de important, Dunărea și lunca sa joacă un rol esențial în stabilizarea climei și atenuarea efectelor schimbărilor climatice.

La nivelul bazinului Dunării, principiile managementului integrat al resurselor de apă sunt aplicate în special prin coordonarea implementării Directivei Cadru Apă și a Directivei privind Inundațiile. Abordarea ICPDR pentru integrarea adaptării la schimbările climatice în activitățile de planificare include o înțelegere comună a scenariilor, măsurilor și impactului final. Astfel, totul se derulează sub semnul consolidării relațiilor de cooperare transfrontalieră, deziderat prioritar în bazinul Dunării.

De la semnarea Convenției și până în prezent, am reușit împreună cu specialișții din cadrul Administrației Naționale „Apele Române” și din Ministerul Mediului, Apelor și Pădurilor să întărim suportul legislativ și instituțional, să identificăm și să accesăm resurse financiare, să promovăm și să implementăm proiecte care au ca obiectiv protejarea, conservarea și valorificarea acestei resurse extraordinare a României care este Dunărea. Cum succesul unui proiect depinde mai ales de calitatea participanților, implicarea și cooperarea lor, vă îndemn astăzi: haideți să păstrăm Dunărea albastră! Doar împreună putem să păstrăm apele curate!

ing. Sorin LUCACI,

Director General,

Administrația Națională „Apele Române”